1. Pedagógiai folyamatok

Kiemelkedő tevékenységek

* Az intézményben folyó szakmai munka kiemelkedő színvonalú, amit az országos mérések és az érettségi eredmények is igazolnak. Az iskola az egyik legnépszerűbb középfokú intézmény a régióban, mely népszerűséget a magas színvonalú szakmai munkával, az iskola tanuló-központúságával, a szülőkkel kialakított kiváló kapcsolat kialakításával és fenntartásával vívtak ki.

Fejleszthető tevékenységek

* A belső ellenőrzés rendszeressége és hatékonysága fejleszthető a szerepkörök még pontosabb meghatározásával, az ellenőrzések számának és rendszerességének növelésével, a feladatok megosztásával.

2. Személyiség- és közösségfejlesztés

##### Kiemelkedő tevékenységek

* Színes, a diákokat és a szülőket egyaránt bevonó közösségépítő programok sora zajlik az iskolában, amelyek még a digitális oktatás ideje alatt is összekovácsolták az osztályközösségeket, a szülői közösséget. Az intézmény pedagógusai nagy hangsúlyt fektetnek a személyiségfejlesztésre, s a közösségek építésében nagyban támaszkodnak a diákok aktív, kreatív együttműködésére.

##### Fejleszthető tevékenységek

* A tanulók szociális képességeinek megfigyelése elsősorban az osztályfőnökökre hárul. Konkrét felmérésről nem tanúskodnak a dokumentumok. Az alkalmas módszerek, eszközök, technikák kiválasztása után azok segítségével még jobban nyomon követhetőek lesznek a képességekben bekövetkezett változások, s a fejlesztési korrekciók végrehajtása célirányosabbá válhat. A szociális hátrányok enyhítésére további módszerek kidolgozása javasolt.

3. Az intézményben folyó pedagógiai munkával összefüggő eredmények

##### Kiemelkedő tevékenységek

* A pedagógiai munka eredményességét a tanulmányi, közép- és emelt szintű érettségi vizsga és mérések eredményei, valamint a továbbtanulás magas mutatói igazolják. Kiemelkedő terület a nyelvi tagozat, emelt szintű komplex természettudományi tagozat, matematika tagozat mellett a sportiskolai osztály eredményes működtetése.

##### Fejleszthető tevékenységek

* A belső és külső mérési eredmények intézményi szintű közös, alaposabb elemzése és kiértékelése, a szakmai tanulságok levonása és fejlesztő célú felhasználása a tanítási gyakorlatban.

4. Belső kapcsolatok, együttműködés, kommunikáció

##### Kiemelkedő tevékenységek

* Az intézményben a pedagógusok egymással és a szülőkkel való együttműködése példaértékű. Belső kapcsolatok terén erős a nevelőtestület kohéziója. A kommunikáció területén változatos formákat alakítottak ki. Kimagasló az intézményben a munkaközösségek és egyéb közösségek együttműködése, az intézmény magas fokú szervezeti kultúrával rendelkezik.

##### Fejleszthető tevékenységek

* Az intézményben megvalósuló belső tudásmegosztás hatékonyabbá tétele és dokumentálása az egyik fejleszthető terület. A digitális oktatás időszaka szükségessé teszi az ellenőrzési terv aktualizálását, az ellenőrzés újratervezését és megvalósítását.

5. Az intézmény külső kapcsolatai

##### Kiemelkedő tevékenységek

* Az intézmény kiterjedt külső kapcsolatrendszerrel rendelkezik. Rendszeresen részt vesznek a város rendezvényein, tevékenységükkel segítik, színesítik azokat. Az intézmény kivívta külső partnerei elismerését színvonalas munkájával.

##### Fejleszthető tevékenységek

* Az iskolai dokumentumok egyikében legalább (SZMSZ) fel kell tüntetni a panaszkezelési szabályzatot, hogy annak lépései jól követhetőek, betarthatóak legyenek.

6. A pedagógiai működés feltételei

##### Kiemelkedő tevékenységek

* Az iskola környezete rendezett, a taneszközöket megőrzik, óvják, szükség (és lehetőség) szerint felújítják, pótolják. Az intézményben jól felkészült, innovatív pedagógusok dolgoznak. Az intézményben kiemelkedő az iskolai hagyományok ápolása és akár új hagyományok meghonosítása. Az összetartozást kifejező jelképek (pl. kitűző, póló) használata kiválóan szolgálja a közösségfejlesztést.

##### Fejleszthető tevékenységek

* Az intézmény infrastruktúrájában hiányok mutatkoznak. Szükséges lenne egy természettudományi labor kiépítése, az informatika szaktantermek korszerűsítése, széles sávú internet kiépítése, további tantermek okos táblákkal való felszerelése (jelenleg 14 tábla van, ám némely elavult már), továbbá az IKT eszközök folyamatos bővítése és korszerűsítése is szükséges lenne.

7. Az intézménytípusra vonatkozó nevelési, nevelési-oktatási irányelvben meghatározott országos szakmai elvárásoknak és az intézményi céloknak való megfelelés

##### Kiemelkedő tevékenységek

* A gimnázium oktató és nevelő munkáját meghatározó dokumentumai az országos szakmai elvárásoknak, előírásoknak megfelelnek, igényesek, magas színvonalúak, aktualizáltak.

##### Fejleszthető tevékenységek

* A nyilvánosság biztosítása érdekében az iskola honlapja fejlesztésre szorul. Az intézmény tevékenységéről, napi életéről szóló tudósítások nem naprakészek, hiányosak.